Pado, Martin, poslanec NR SR (2011-03-24):
Ďakujem pekne za slovo. Vážený pán podpredseda parlamentu, vážené panie poslankyne, páni poslanci, vážený pán minister, dovoľte mi, aby som predložil pozmeňujúci návrh, ktorý predkladajú poslanci Pado, Suja, Přidal a Gál. Je to, ako povedal pán minister, kompromisný pozmeňujúci návrh, ktorý by mal vyriešiť problémy, ktoré v priebehu celého toho času sa objavili. Takže pozmeňujúci návrh poslancov Národnej rady Slovenskej republiky Martina Pada, Jaroslava Suju, Alojza Přidala a Gábora Gála k vládnemu návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 116). Poprosím vás, máte v laviciach tento pozmeňujúci návrh, len je tam zabudnutý, nie je uvedený bod 1. A tak vás poprosím, aby ste prečíslovali súčasné body 1 až 5 na body 1 až 6. Takže prvý bod je návrh v článku I vypustiť body 2, 9, 10, 11, 12 a 18. Odôvodnenie. Ponecháva sa možnosť nadobudnúť a držať samočinnú zbraň na zberateľské účely na základe výnimky, teda tak ako je tomu doteraz. Takisto sa ponecháva možnosť nadobúdať a držať samonabíjaciu palnú zbraň, ktorá bola konštrukčne odvodená alebo upravená zo samočinnej zbrane na športové a zberateľské účely. Navrhuje sa však, aby sa držitelia týchto zbraní podrobovali každých desať rokov psychologickému vyšetreniu. Druhý bod je v článku I navrhovaný bod 6 nahradiť bodom 6, ktorý znie: „V § 23 sa na konci pripája táto veta: „Platnosť zbrojného preukazu držiteľa, ktorý si podal v lehote podľa § 24 ods. 1 žiadosť o vydanie nového zbrojného preukazu, o ktorej nebolo rozhodnuté do uplynutia doby platnosti predchádzajúceho zbrojného preukazu, sa predlžuje až do právoplatného rozhodnutia o vydaní nového zbrojného preukazu.“.“ Odôvodnenie. Navrhovanou zmenou sa ponecháva platnosť zbrojného preukazu na desať rokov. Tretí bod je v článku I navrhovaný bod 7 nahradiť bodom 7, ktorý znie: „V § 24 odsek 2 znie: „Na konanie o vydaní nového zbrojného preukazu sa primerane vzťahujú § 16 až 20 s tým, že sa preukázanie odbornej spôsobilosti a psychickej spôsobilosti nevyžaduje, ak tento zákon neustanovuje inak. V konaní o vydaní nového zbrojného preukazu policajný útvar hodnotí zdravotnú spôsobilosť držať alebo nosiť zbraň a strelivo, bezúhonnosť a spoľahlivosť žiadateľa o vydanie nového zbrojného preukazu a odôvodnenie potreby naďalej držať alebo nosiť zbraň a strelivo. V konaní o vydaní nového zbrojného preukazu držiteľovi skupiny A zbrojného preukazu alebo držiteľovi skupiny C zbrojného preukazu, ktorý má vydaný zbrojný preukaz na výkon zamestnania, policajný útvar hodnotí aj psychickú spôsobilosť držať alebo nosiť zbraň a strelivo.“.“ Odôvodnenie. U držiteľov skupiny A zbrojného preukazu alebo držiteľov skupiny C zbrojného preukazu, ktorí majú vydaný zbrojný preukaz na výkon zamestnania, sa navrhuje posudzovanie psychickej spôsobilosti aj pri vydávaní nového zbrojného preukazu. Štvrtý bod je v článku I za navrhovaný bod 12 vložiť nové body 13 a 14, ktoré znejú: Bod 13: „V § 28 ods. 1 písm. d) sa na konci vypúšťa čiarka a pripájajú sa tieto slová „a držiteľ zbrane kategórie A uvedenej v § 4 ods. 2 písm. b) alebo zbrane kategórie B uvedenej v § 5 ods. 1 písm. f) aj doklad o psychickej spôsobilosti držať alebo nosiť zbraň alebo strelivo nie starší ako desať rokov“." Bod 14: „V § 28 ods. 1 písm. f) sa na konci vypúšťa čiarka a pripájajú sa tieto slová „a držiteľ zbrane kategórie A uvedenej v § 4 ods. 2 písm. b) alebo zbrane kategórie B uvedenej v § 5 ods. 1 písm. f) aj doklad o psychickej spôsobilosti držať alebo nosiť zbraň a strelivo nie starší ako desať rokov“.“ Odôvodnenie. Navrhované povinnosti súvisia s úpravou v pozmeňujúcom návrhu v bode 5. Piaty bod je v článku I navrhovaný bod 16 nahradiť bodom 16, ktorý znie: „§ 28 sa dopĺňa odsekom 5, ktorý znie: „Držiteľ zbrane kategórie A uvedenej v § 4 ods. 2 písm. b) alebo zbrane kategórie B uvedenej v § 5 ods. 1 písm. f) je povinný každých desať rokov podrobiť sa posúdeniu psychickej spôsobilosti podľa § 20 ods. 3; nesplnenie tejto povinnosti sa považuje za stratu psychickej spôsobilosti.“.“ Odôvodnenie. Ustanovuje sa povinnosť pre držiteľov samočinných zbraní a samonabíjacích palných zbraní, ktoré boli konštrukčne odvodené alebo upravené zo samočinnej zbrane, podrobiť sa psychologického vyšetreniu každých desať rokov. Zároveň sa vypúšťa povinnosť pre športových strelcov mať zbraň kategórie B uvedenú v § 5 ods. 1 písm. f) v úschove. Šiesty bod je v čl. I navrhovaný bod 21 nahradiť bodom 21, ktorý znie: „Za § 72c sa vkladá § 72d, ktorý vrátane nadpisu „Prechodné ustanovenie k úpravám účinným od 1. mája 2011“ znie: Odsek 1: „Držiteľ zbrane kategórie A uvedenej v § 4 ods. 2 písm. b) alebo kategórie B uvedenej v § 5 ods. 1 písm. f) je povinný prvýkrát podrobiť sa posúdeniu psychickej spôsobilosti podľa § 20 ods. 3 do 30. apríla 2012; nesplnenie tejto povinnosti sa považuje za stratu psychickej spôsobilosti.“ Odsek 2: „Držiteľ skupiny B, D, E alebo F zbrojného preukazu alebo držiteľ skupiny C zbrojného preukazu, ktorý má vydaný zbrojný preukaz na výkon oprávnenia podľa osobitného predpisu, ktorý sa do 30. apríla 201 nepodrobil psychologickému vyšetreniu v súvislosti s vydaním zbrojného preukazu, nového zbrojného preukazu alebo v súvislosti s preskúmaním zdravotnej spôsobilosti držať alebo nosiť zbraň a strelivo, je povinný pri vydaní nového zbrojného preukazu podrobiť sa posúdeniu psychickej spôsobilosti podľa § 20 ods. 3; to neplatí pre osobu, ktorá v čase podania žiadosti dosiahla 62 rokov.“.“ Odôvodnenie. Vzhľadom na povinnosť podrobiť sa psychologickému vyšetreniu pre držiteľov samočinných zbraní a samonabíjacích palných zbraní, ktoré boli konštrukčne odvodené alebo upravené zo samočinnej zbrane každých desať rokov, ustanovuje sa lehota, kedy si majú túto povinnosť splniť prvýkrát. Taktiež sa ustanovuje povinnosť pre držiteľov zbrojných preukazov skupiny B, D, E alebo F alebo držiteľov skupiny C zbrojného preukazu, ktorí majú vydaný zbrojný preukaz na výkon oprávnenia podľa osobitného predpisu, podrobiť sa preskúmaniu psychickej spôsobilosti, ak sa jej v súvislosti s držaním alebo nosením zbrane doteraz nepodrobili. Výnimku tvoria osoby nad 62 rokov, pre ktoré by bola takáto povinnosť vzhľadom na vek neprimeraná. Pre držiteľov skupiny A zbrojného preukazu a držiteľov skupiny C zbrojného preukazu, ktorí majú vydaný zbrojný preukaz na výkon zamestnania, platí navrhovaná povinnosť podrobiť sa preskúmaniu psychickej spôsobilosti pri každom obnovovaní zbrojného preukazu. Siedmy bod je vypustiť článok II a v súvislosti s vypustením článku II upraviť názov zákona a prečíslovať článok III na článok II. Odôvodnenie. Vzhľadom na ponechanie platnosti zbrojného preukazu na desať rokov je navrhovaný článok II nadbytočný. A ôsmy bod je v navrhovanom článku III slová „1. januára 2011“ nahradiť slovami „1. mája 2011“. Odôvodnenie. Upravuje sa účinnosť zákona. Ďakujem pekne za pozornosť.